पाएं अपने शहर की ताज़ा ख़बरें और फ्री ई-पेपरडाउनलोड करें
सरकारी अस्पताल में आरटीपीसी आर टेस्ट पिछले 45 दिनों से बंद है और नतीजा ये है कि इसका फायदा उठाकर प्राइवेट अस्पताल और लैब वाले चांदी काट रहे हैं। एंटीजन टेस्ट खरोरा के सरकारी अस्पताल में निशुल्क किया जाता है और इसकी रिपोर्ट भी तुरंत आ जाती है जबकि आरटीपीसीआर टेस्ट कराने के लिए प्राइवेट अस्पतालों में 1200-1500 देना पड़ रहा है और उसकी रिपोर्ट आने में भी दो दिन लग रहे हैं। गरीब आदमी को टेस्ट के लिए 1200 से 1500 रुपये देना मुश्किल है। लोगों का मानना है कि अस्पताल में आरटीपीसीआर किट खत्म हो चुकी है पर ऐसा नहीं है। एंटीजन की रिपोर्ट तुरंत मिल जाती है इसलिए उसे प्राथमिकता दी जा रही है, जबकि देशव्यापी अध्ययन में कई बार कहा जा चुका है एंटीजन की रिपोर्ट को विश्वसनीय नहीं माना जा सकता। आरटीपीसी आर टेस्ट करना पिछले 45 दिनों से बंद कर दिया गया है जबकि खरोरा के ही कृष्णा हॉस्पिटल व महामाया हॉस्पिटल में आरटीपीसीआर टेस्ट किया जा रहा है। वहीं खरोरा के सरकारी अस्पताल में रोजाना 100 एंटीजन टेस्ट किए जा रहे हैं। खरोरा के संजय सेन, माठ के अश्वनी वर्मा ने बताया कि जब आरटीपीसी आर टेस्ट कराने की मांग की तो लैब टेक्नीशियन ने रायपुर से किट नहीं आने का हवाला दिया गया।
जिनमें लक्षण नहीं वे भी एंटीजन में पॉजिटिव
वहीं एंटीजन टेस्ट में ज्यादातर लोगों में यह पाया जा रहा है कि जिनको कोरोना के लक्षण जैसे बुखार, खांसी, सर दर्द है, उनकी रिपोर्ट पॉजिटिव आ रही है जबकि जिनको किसी प्रकार के लक्षण नहीं हैं और अगर उन्हें कोरोना है भी तो उनकी रिपोर्ट नेगेटिव आ रही है। ऐसे कई उदाहरण सामने आ चुके हैं। खरोरा समेत आसपास गांवों के दिनेश साहू, नरोत्तम वर्मा, प्रेमलाल पाल, रोहित साहू, केजूराम वर्मा, योगेश निशाद समेत कई लोगों ने बताया कि उन्होंने खरोरा अस्पताल में एंटीजन टेस्ट कराया था क्योंकि उनके संपर्क में आए किसी न किसी व्यक्ति को कोरोना हुआ था।
उनमें हालांकि कोरोना के कोई लक्षण नहीं थे पर सावधानी के बतौर टेस्ट कराने पर उनकी रिपोर्ट नेगेटिव आई और वह निश्चिंत हो गए लेकिन कुछ दिनों बाद उनकी तबीयत बिगड़ी और वे प्राइवेट अस्पताल में जाकर आरटीपीसी आर टेस्ट कराया तो रिपोर्ट पॉजिटिव आई । इसके बाद उन्होंने सीटी स्कैन भी कराया जिसमें भी संक्रमण पाया गया। उन्होंने कहा हो सकता है अगर हम पहले ही आरटीपीसीआर टेस्ट करा लेते तो संक्रमण नहीं बढ़ता और शायद हमसे लोगो में भी नहीं फैलता।
एंटीजन की रिपोर्ट तुरंत मिलती है: डॉ. राजश्री
खरोरा सामुदायिक स्वास्थ्य केंद्र प्रभारी राजश्री देवधर ने कहा कि अभी एंटीजन टेस्ट ही किया जा रहा है अगर किसी को लक्षण है और एंटीजन में उनकी रिपोर्ट निगेटिव आ रही है और यदि उनमें लक्षण हैं तब उनका आरटीपीसीआर टेस्ट किया जाएगा। बता दें कि ऐसा कोई सरकारी नियम नहीं है। राजश्री का मानना है कि एंटीजन में रिपोर्ट तुरंत आ जाती है जिससे मरीज की पहचान में देरी नहीं होती इसलिए एंटीजन टेस्ट को प्राथमिकता दी जा रही है।
किट की कमी नहीं : सीएमएचओ
मामले में सीएमएचओ मीरा बघेल ने कहा कि आरटीपीसीआर किट की कोई कमी नहीं है। एक महीने पहले बहुत सारी रिपोर्ट पेंडिंग थीं, इस वजह से इसे रोक दिया गया था जबकि खरोरा केंद्र में आरटीपीसीआर टेस्ट नहीं हो रहा है, ये जानकारी अभी आपसे मुझे मिल रही है मैं बात करके अगर टेस्ट नहीं हो रहा है तो उसे चालू करवाती हूं। उनके इस बयान के बाद सवाल उठ रहे हैं कि किट होने के बाद भी आरटीपीसीआर टेस्ट क्यों नहीं हो रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn